Donderstorms, sneeu voorspel(Argieffoto: pixabay) Die Suid-Afrikaanse Weerdiens (SAWD) waarsku teen swaar reën- en donderbuie Dinsdag in die Oos-Kaap, KwaZulu-Natal, Mpumalanga en Limpopo. ŉ Geel vlak 2-waarskuwing is uitgereik teen ontwrigtende sneeuneerslae in die noordoostelike dele van die Oos-Kaap, die suidelike Drakensberge sowel as die suidwestelike hoogliggende gebiede van KwaZulu-Natal. Volgens die weerdiens het wydverspreide reën- en donderbuie van Maandagmiddag in die suidelike dele van KwaZulu-Natal uitgesak, wat na verwagting tot Dinsdag sal voortduur. Teen Dinsdag sal die buie ook na die noordelike en oostelike dele van die provinsie versprei. Verder is ŉ geel vlak 2-waarskuwing teen swaar donderbuie vir die hoëveld van Mpumalanga en die platorand en ook oor die oostelike dele van Limpopo uitgereik. Die donderbuie sal teen Dinsdagmiddag in hierdie gebiede uitsak en na verwagting tot middernag voortduur. Die reën sal met skadelike winde en selfs hael gepaardgaan. Die weerdiens waarsku dat die swaar reënbuie tot gelokaliseerde vloede kan lei. “Motoriste moet versigtig op die gladde paaie ry en ook kennis daarvan neem dat die gure weersomstandighede hul sig op die pad kan belemmer,” waarsku die weerdiens.